חגי בן ארצי

חגִי בן ארצי (נולד בט"ו באייר ה'תש"י, 1 במאי 1950) הוא איש חינוך ומרצה למחשבת ישראל, לתנ"ך ולתלמוד. נולד בקיבוץ מחניים לשמואל בן ארצי ולחווה לבית פריצקי, דור שישי בירושלים, מצאצאי תלמידיו של הגאון מווילנה. את שמו קיבל בשל היום המיוחד בו נולד – יום הפועלים. בגיל צעיר חזר בתשובה. למד בישיבת נתיב מאיר. בשנת 1965 היה חתן חידון התנ"ך הארצי. לאחר לימודיו התיכוניים למד שנה אחת בישיבת כנסת חזקיהו בכפר חסידים, ולאחריה המשיך בישיבת כרם ביבנה. שירת כקצין בחיל התותחנים. בין חבריו ב'כרם ביבנה' היה דב אינדיג, ולימים ערך בן ארצי את הספר "מכתבים לטליה" המתעד חליפת מכתבים בין אינדיג ל'טליה' (שם בדוי), נערה חילונית מקיבוץ בצפון ישראל, בענייני אמונה, יהדות ומחשבת ישראל, בשנתיים שלפני מלחמת יום הכיפורים. לאחר שחרורו מצה"ל למד פילוסופיה ומחשבת ישראל באוניברסיטה העברית בירושלים. בן ארצי הוא בוגר מכללת ליפשיץ ללימודי הוראה בתנ"ך, בתלמוד ובמחשבת ישראל. כמו כן התמחה בהדרכה פדגוגית במכון מופ"ת. בין השנים 1977–1985 היה עמית מחקר במכון הרטמן בירושלים. בין השנים 1983–1988 שימש מרכז לימודי היהדות במכללות ובסמינרים הממלכתיים במחלקה להכשרת מורים במשרד החינוך. בסוף שנות ה-80 ניהל את בית הספר התיכון הניסויי של מכון הרטמן. בשנים 1991–1992 שימש כמנהל המחלקה להעמקת החינוך היהודי במשרד החינוך. בשנת תשס"ג הוגשה עבודת הדוקטורט שלו, בהנחייתם של הפרופסורים אבי רביצקי וישראל תא שמע, בנושא: "הראי"ה קוק כפוסק – יסודות חדשניים בפסיקתו של הרב קוק וזיקתם לעולמו ההגותי". בעבר שימש מרצה למחשבת ישראל במכללת לוינסקי לחינוך ובבית מורשה בירושלים. כיום הוא מרצה לתלמוד ולמחשבת ישראל במכללה לחינוך ע"ש דוד ילין ומרצה לתנ"ך ולתושב"ע במכללת ליפשיץ. הוא משמש גם מדריך פדגוגי להוראת תלמוד והלכה במכללת ליפשיץ. משמש כמרצה למחשבת ישראל באוניברסיטת בר-אילן ומרכז את 'בית המדרש ללימודי תנ"ך וארץ ישראל' בישיבת כרם ביבנה ובמכללת ליפשיץ בירושלים. פרסם כעשרה מאמרים בנושאי יהדות, מחשבת ישראל, חינוך והוראה. בן ארצי הוא בעל דעות ימניות. מספר פעמים מתח ביקורת על התנהלות גיסו, בנימין נתניהו, כראש הממשלה, בין היתר בנוגע להקפאת הבנייה ביהודה ושומרון ולעסקת שליט. בשנת 2015, לאחר הרס בתי דריינוף בבית אל, הודיע כי הוא תומך בנפתלי בנט לראשות הממשלה. מאידך, בהזדמנויות אחרות הביע תמיכה בגיסו, בין השאר על רקע ההליך המשפטי נגדו. טוען שיש לחגוג את ניסי מלחמות ישראל, ולא רק את יום העצמאות ויום ירושלים, ואף הוציא ספרים בהם הוא מגולל את סיפורי המלחמות בדגש על הניסים שה' עשה לעם ישראל בימים אלה. בגיל צעיר ראה שחיטת תרנגולת, ובעקבות כך, הפך לצמחוני. אביו הוא שמואל בן ארצי – סופר ומחנך. אחיו הם מתניה בן ארצי – פרופסור למתמטיקה, אמציה בן ארצי – טייס מסוקים לשעבר ומומחה לתקשורת מחשבים המתגורר בארצות הברית, ושרה נתניהו – פסיכולוגית חינוכית ואשתו של בנימין נתניהו. נשוי למילכה בן ישר, בת משואות יצחק, ואב לארבע בנות. מתגורר בבית אל. דרך אחרת: פרקי עיון בחינוך יהודי, הוצאה עצמית, בית אל, 1990 מכתבים לטליה (עריכה), הוצאת "ידיעות ספרים", 2005 הרב קוק בפולמוס השמיטה, הוצאת ספריית בית אל, 2006 מגילת חנוכה, הוצאת ספריית בית אל, 2007 (תורגם לאנגלית ולצרפתית) החדש יתקדש: הרב קוק כפוסק מחדש, הוצאת ידיעות ספרים, 2011 מי ומי בתנ"ך: הדמויות מאחורי הכתובים דרך אחרת – סיפור משפחתי, הוצאת ידיעות ספרים, 2013 מגילת ששת הימים, הוצאת ספריית בית אל, 2014 מגילת המרד והחרבן, הוצאת ספריית בית אל, 2016 מגילת התקומה והעצמאות, הוצאת ספריית בית אל, ה'תשע"ח, 2018 מגילת הגבורה במלחמת יום הכיפורים – סיפורה של עוצבת יפתח (679) במלחמה, ה'תשע"ח, 2018 מגילת השואה והתקומה, הוצאת ספריית בית אל. כמו כן פרסם חוברות בנושאי יהדות לבתי ספר ממלכתיים בהוצאת מכון שלום הרטמן ובהוצאת בית מורשה בירושלים. מאמרים מאת ד"ר חגי בן ארצי, באתר ערוץ 7, 21 בספטמבר 2014 שיעורים של ד"ר חגי בן ארצי, ערוץ מאיר טל וייזל, ממלא את העגלה הריקה, באתר ערוץ 7, 26 בינואר 2012 חגי בן ארצי, היחיד מול הממסד בחברה הלכתית, אתר דעת יעקב בר-און, "התרגלנו לתרבות פוליטית של שקר", באתר News1 מחלקה ראשונה, 17 בדצמבר 2010, פורסם במקור ראשון מזל מועלם, ד"ר חגי בן ארצי: ישראל צריכה ראש ממשלה דתי, באתר אל-מוניטור, 30 ביולי 2015 עוזיאל סבתו, עושים סיבוב: סיפור החנוכה בחמש עשרה דקות, באתר ערוץ 7, 30 בדצמבר 2016 שילה פריד, עניין אישי עם ד"ר חגי בן ארצי, בשבע 888, ד' בניסן תש"פ, באתר ערוץ 7. חגי בן ארצי (1950-), דף שער בספרייה הלאומית דרך אחרת, עמ' 169 בלפור חקאק מירושלים הוכתר כחתן התנ"ך העולמי לנוער, דבר, 7 במאי 1965 מירב כהן, ‏"מתפלל שבנט יהיה שר ביטחון" אחיה של שרה נגד נתניהו, באתר כיפה, 12 באוגוסט, 2019 ניצן קידר, חגי בן ארצי: הפסיקה היא גזירת שמד, באתר ערוץ 7, 12 באוגוסט 2019 חגי, בן ארצי: אני מתבייש בביבי, באתר גפו מגזין המושבות אחרי שתמך בבנט – חגי בן ארצי חושף למי הוא יצביע, באתר "סרוגים", 9 בפברואר 2021. דרך אחרת, עמ' 42 מערכת כאן, חגי בן ארצי: "לא יודע מה מתרחש במשפחת נתניהו, יש בינינו נתק של 20 שנה", באתר כאן – תאגיד השידור הישראלי, 8 באוקטובר 2017 ארנון סגל, הנס הגדול של נַפַח - קטעים מהספר החדש של חגי בן ארצי, עולם קטן